FI Euroopan unionin virallinen lehti C 60/11

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu rekisteröintihakemuksen julkaiseminen

2013/C 60/06

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu (2)

NEUVOSTON ASETUS (EY) N:o 510/2006

”QUESO LOS BEYOS”

EY-N:o: ES-PGI-0005-0806-22.04.2010

SMM ( X ) SAN ( )

1. Nimi:

”Queso Los Beyos”

2. Jäsenvaltio tai kolmas maa:

Espanja

3. Maataloustuotteen tai elintravikkeen kuvaus:

3.1 Tuotelaji:

Luokka 1.3 – Juustot

3.2 Kuvaus 1 kohdassa nimetystä tuotteesta:

Suojattu maantieteellinen merkintä ”Queso Los Beyos” kattaa sekoittamattomasta lehmän, lampaan tai vuohen raakamaidosta tai pastöroidusta maidosta saostamalla valmistetut juustot, joiden kypsytysaika on vähintään 20 päivää tai, mikäli ne valmistetaan raakamaidosta, 60 päivää. Juustojen on täytettävä eritelmän vaatimukset, ja niillä on oltava jäljempänä kuvatut ominaisuudet.

Fysikaaliset ominaisuudet

Muoto: tasalaitaisen tai hieman koveran lieriön muotoinen.

Mitat: korkeus 6–9 cm, halkaisija 9–10 cm.

Paino: 250–500 g.

Kemialliset ominaisuudet

Kuiva-ainepitoisuus: vähintään 50 %.

Kuiva-aineen rasvapitoisuus: vähintään 45 %.

Kuiva-aineen proteiinipitoisuus: vähintään 30 %.

Aistinvaraiset ominaisuudet

Kuori on ohut ja karhea, ja sen väri vaihtelee maidon alkuperästä (lehmän-, lampaan- tai vuohenmaito) riippuen kerman- tai vaaleankeltaisesta vaaleanruskeaan.

Sisus on puolikova tai kova, kiinteä, vailla käymisestä aiheutuneita koloja; toisinaan siinä esiintyy mekaanisesta käsittelystä johtuvia reikiä. Se lohkeaa tai murenee leikattaessa ja on väriltään valkoinen, jos juusto on valmistettu vuohenmaidosta, ja norsunluun värinen tai vaalean kellertävä, jos juusto on valmistettu lampaan- tai lehmänmaidosta.

Rakenne on kiinteä, lähes joustamaton ja keskimääräisen tai huomattavan mureneva.

Tuoksu ja aromi ovat mietoja, ja niissä tuntuvat valmistukseen käytetyn maidon ominaisuudet; ne ovat voimakkaampia ja tyypillisempiä, jos valmistukseen on käytetty lampaan- tai vuohenmaitoa.

Maku on mieto, ja se voimistuu hieman, kun valmistukseen on käytetty lampaan- tai vuohenmaitoa, vähäsuolainen ja kevyesti hapan, miellyttävä ja tasapainoinen: Siinä on aistittavissa tuoreen maidon jälkimaku, kun juusto on valmistettu lehmänmaidosta, ja jälkimaku voimistuu ja viipyy pidempään, kun juusto on valmistettu lampaan- tai vuohenmaidosta.

3.3 Raaka-aineet (ainoastaan jalostetut tuotteet):

Lehmän-, lampaan- tai vuohenmaito, maitohapate, kalsiumkloridi, juoksute ja suola. Ne ovat perinteiset valmistusaineet, joita käytetään edelleen.

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Kaikkien tuotantovaiheiden, kypsytys mukaan luettuna, on tapahduttava yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

Juustoissa, jotka täyttävät niiden kaupan pitämistä SMM-suojalla varustettuina koskevat vaatimukset, on oltava kunkin valmistajan oman (kaupallisen) etiketin lisäksi numeroitu etiketti, jolla taataan tuotteen aitous. Siinä on oltava maininnat ”Indicación Geográfica Protegida” (suojattu maantieteellinen merkintä) ja ”Queso Los Beyos” sekä SMM-tuotteen tunnus. Kaupalliseen etikettiin on merkittävä suuraakkosin eläinlaji, josta juuston valmistukseen käytetty maito on peräisin, jottei kuluttajaa johdettaisi harhaan.

4. Maantieteellisen alueen tarkka rajaus:

Yksilöity maantieteellinen alue, jolla SMM-suojattu Queso Los Beyos -juusto valmistetaan ja kypsytetään, käsittää Oseja de Sajambren, Amievan ja Pongan kunnat, joista ensimmäinen kuuluu hallinnollisesti Kastilia ja Leónin itsehallintoalueeseen ja kaksi seuraavaa Asturian autonomiseen alueeseen.

5. Yhteys maantieteelliseen alueeseen:

5.1 Maantieteellisen alueen erityisyys:

Maantieteellistä aluetta rajaavat luonnollisella tavalla vuoristot: etelässä Kantabrian vuorijono, idässä Picos de Europa -vuorten länsiosa, pohjoisessa Fontecha ja lännessä Pongan vuoristoketju. Ne vaikeuttavat kulkuyhteyksiä ja niiden kehittämistä korkealla vaikeakulkuisessa ja jyrkässä maastossa.

Vaikka alueen pinnanmuodostus onkin vaikea, se on kuitenkin sujuvoittanut liikkumista kylien välisillä poluilla ja teillä, jotka mahdollistavat myös pääsyn yhteisiin karjasuojiin. Hallinnollisista rajoista riippumatta alue on yhtenäinen kokonaisuus samankaltaisine tapoineen ja monine yhteisine ominaisuuksineen.

Noin kolmannes pinta-alasta on laidunmaata, joka on käytössä suurimman osan vuotta.

Pääpiirteissään kaikkien kyseisten kuntien alueella voidaan erottaa pinnankorkeuden mukaan kolme erilaista maisemavyöhykettä: kallioisten vuorten terävien huippujen välisten solien vuoristolaitumet, niiden alapuolella kasvavat metsät hajanaisine nurmilaitumineen sekä alimpana esiintyvät niityt, joilla kasvaa yksittäisiä puita.

Alueen pinnanmuodostus on epäilemättä vaikuttanut ratkaisevasti tämän ainutlaatuisen juuston kehittymiseen. Sen valmistukseen voitiin käyttää ylimääräinen maito ympäristössä, joka ei tarjonnut paljonkaan vaihtoehtoja asukkaille. Huolimatta edellä mainituista suurista vaikeuksista liikenneyhteyksien kehittämisessä alueen kunnat ovat silti olleet suotuisammassa asemassa, ja niiden asukkaiden välille onkin syntynyt läheinen yhteys, koska he elivät yhdessä osan vuotta vuoriston karjasuojien yhteydessä samoissa oloissa ja saman elintavan mukaan. Tämä johti mitä ilmeisimmin saatavissa olevien luonnonvarojen yhteiskäyttöön ja siten myös Queso Los Beyos -juuston yhteiseen valmistustapaan.

Myös maaperän ominaisuudet ovat vaikuttaneet ratkaisevasti perinteisen laajaperäisen ja erittäin kausiluonteisen karjatalouden kehittymiseen metsissä ja laitumilla korkeusaseman ja laidunkasvillisuuden koostumuksen mukaan. Maidon- ja lihantuotantoon perustuvan yhdistelmäkarjatalouden ansiosta saatiin kahdentyyppisiä tuotteita, nuoria eläimiä ja juustoa, joka valmistettiin imetysvaiheen ja vierotuksen jälkeen käytettävissä olleesta ylimääräisestä maidosta.

Historiallinen erityispiirre oli se, että karjan koostumus riippui jopa saman kunnan alueella maaston ominaisuuksista, jotka olivat suotuisammat tietyn eläinlajin kannalta. Siksi karjat koostuivat yleensä joko lehmistä, lampaista tai vuohista, mutta harvemmin useammista eri lajeista, minkä vuoksi myös juusto valmistettiin joko lampaan-, vuohen- tai lehmänmaidosta sekoittamatta toisiinsa eri lajeista saatua maitoa, mikä onkin yksi kyseisen juustotyypin syntymiseen vaikuttaneista tekijöistä.

Alueen erityisyys oli tärkein juuston kehittymiseen vaikuttanut tekijä, mutta myös kylien asukkaiden alueen ominaisuuksien perusteella kehittämä valmistustapa on vaikuttanut lopputuotteen laatuun.

5.2 Tuotteen erityisyys:

Tuotteen erityisyys ilmenee ensinnäkin sen ulkonäössä, joka poikkeaa täysin kaikista yksilöidyn alueen ympärillä olevilla alueilla valmistetuista juustoista. Queso Los Beyos on pienikokoinen juusto, jonka korkeus on hieman halkaisijaa pienempi. Pieni koko ei ole sattumaa, sillä se mahdollistaa nopeamman valumisen ja kuivumisen, mikä on tärkeää sen vuoksi, että heran poistaminen on aina ollut ratkaisevan tärkeää muotitusvaiheessa, jolloin hera valuu automaattisesti oman painovoimansa avulla. Tämä menetelmä on yhä käytössä, ja se vaikuttaa merkittävästi juustomassan rakenteen ja ulkonäön ominaisuuksiin, jotka antavat tuotteelle sen erityisluonteen. Massan erityispiirteitä, jotka erottavat tuotteen muista, ovat etenkin kiinteys sekä lohkeavuus tai murenevuus leikattaessa. Lehmänmaidosta valmistetun juuston maku on pehmeämpi, ja maku muuttuu voimakkaammaksi, jos juusto on tehty vuohen- tai lampaanmaidosta, ja se tuo mieleen raaka-aineena käytetyn maidon. Maku on kuitenkin aina hieman happamaan vivahtava, mikä johtuu valmistustavasta ja etenkin maidon saostamisesta. Tämä lieventää osaltaan makuvivahteita.

Useissa teksteissä mainitaan tämän juuston perinteinen valmistus lehmän-, vuohen- tai lampaanmaidosta. Esimerkiksi teoksessa ”Los quesos artesanales de Asturias” (1985) kerrotaan, että Queso Los Beyos voidaan tehdä joko lehmän-, vuohen- tai lampaanmaidosta, mutta valmistus tapahtuu aina paikallisten perinteiden mukaan sekoittamatta eri lajeista saatua maitoa. José A. Fidalgo Sánchez viittaa samaan teoksessaan ”Asturias, parada y fonda” (1988), samoin Enric Canut et al teoksessa ”Quesos” (1992). Viimeksi mainittu kertoo myös teoksessaan ”Manual de quesos, queseros y quesómanos”, että juusto valmistetaan täysrasvaisesta lehmän-, vuohen- tai lampaanmaidosta sekoittamatta niitä keskenään.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Juusto on saanut nimensä Sella-joen kalkkikivipitoiseen kallioon yksilöidyn alueen kuntien kohdalla uurtamasta Los Beyosin syvästä laaksosta, ja se tunnetaan perinteisesti maineestaan, joka liittyy sen alkuperään.

Maine on tuotteen ja sen maantieteellisen alkuperäalueen välisen yhteyden tärkein peruste. Se käy ilmi monista todisteista. Diccionario de Miñano -sanakirjassa (1827) viitataan nimenomaisesti juuston korkeaan laatuun, mutta sama ilmenee myös jo sitä varhaisemmista lähteistä, kuten Catastro del Marqués de La Ensenada (1752) ja vuodesta 1779 lähtien peräsin olevat alueen eri kuntien viralliset julkaisut. Myöhemmin juusto on saanut osakseen paljon huomiota monissa teoksissa ja kirjoituksissa; Juan Gabriel Pallarés kutsuu sitä teoksessaan ”Guía de productos de la tierra” (1998) idän jalokiveksi ja laaksojen pojaksi.

Juuston arvostus ilmenee myös monista ruokakulttuuria käsittelevistä teoksista, joissa se on saanut runsaasti palstatilaa: Guía del buen comer español (1929) viittaa sen erinomaiseen makuun, samoin Lecciones de cocina regional (1962), Comer en Asturias (1980) mainitsee sen yhtenä Asturian merkittävimmistä juustoista, ja siihen viitataan myös teoksissa Cocina práctica de los quesos de España (1983) ja El Gran libro de la cocina asturiana (1986), jossa se mainitaan Los Beyosin vuoristolaakson tyypilliseksi tuotteeksi.

Vaikka juusto oli alun perin tarkoitettu pääasiassa perheiden omaan kulutukseen tai maksuksi maan vuokrauksesta, sitä alettiin myöhemmin käyttää myös lahjana, maksuvälineenä tai vaihtorahana ja ylimääräisestä maidosta saatavana suorana tulonlähteenä. Aluksi tämä rajoittui lähinnä paikalliseen kaupankäyntiin, mutta kauppa laajeni myös ympäristökuntien, kuten Cangas de Onísin markkinoille, joilla juusto nimettiin Los Beyosin vuoristolaakson mukaan.

Kyseinen kunta osallistuu myös vuoden 1942 syysmarkkinoiden yhteydessä perustettuun Picos de Europa -vuoriston juustonäyttelyyn. Kunnantalon arkistoissa on todisteita menestyksekkäästä osallistumisesta näyttelyyn yhdessä muiden lähialueilla tuotettujen juustojen kanssa. Queso Los Beyos -juustoa varten on olemassa myös oma kilpailu. Asturialaisessa La Nueva España -aikakausijulkaisussa kerrottiin 10. joulukuuta 1984, että Pongassa järjestettiin edellisenä päivänä Los Beyos -juustolle oma erityinen kilpailu. Muissa samana vuonna ilmestyneissä lehtiartikkeleissa Queso Los Beyos mainittiin talouselämän vauhdittajaksi ja yhä arvostetummaksi juustoksi. La Voz de Asturias -lehdessä julkaistiin 28. toukokuuta 2004 ilmoitus ensimmäisistä Queso Los Beyos-juustolle omistetuista teemapäivistä, jotka ajoittuivat samaan aikaan 21:en Queso Los Beyos -juustolle omistetun kilpailun kanssa. Myös Amievan kunta on vuodesta 1992 alkaen järjestänyt vastaavanlaisen kilpailun, ja kunnantalossa on saatavilla tietoja osallistujista, tuomaristosta, palkinnoista ja palkinnonsaajista.

Näitä kilpailuja järjestetään edelleen. Niihin osallistuu tuottajia alueen kaikista kolmesta kunnasta, ja yleisö seuraa niitä suurella mielenkiinnolla.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta (3))

http://www.magrama.gob.es/es/alimentacion/temas/calidad-agroalimentaria/pliego_queso_los_beyos_versi%C3%B3n_7.6.2012_tcm7-211510.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu maataloustuotteiden ja elintarvikkeiden laatujärjestelmistä 21 päivänä marraskuuta 2012 annetulla Euroopan parlamentin ja neuvoston asetuksella (EU) N:o 1151/2012.

(3) Katso alaviite 2.